**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto savivaldybės tarybos 2016 m. gruodžio 22 d. sprendimo Nr. T2-296 „DĖL PRIĖMIMO Į KLAIPĖDOS MIESTO SAVIVALDYBĖS BENDROJO UGDYMO MOKYKLAS TVARKOS APRAŠO PATVIRTINIMO“ PAKEITIMO“ PROJEKTO**

**1. Projekto rengimą paskatinusios priežastys.**

Šis sprendimo projektas parengtas, siekiant įtvirtinti susitarimus, svarbius šiuo metu kuriamai mokinių priėmimo informacinei sistemai (toliau – Priėmimo sistema): apibrėžtas vienu metu galimų rinktis Klaipėdos miesto savivaldybės (toliau – Savivaldybė) bendrojo ugdymo mokyklų (toliau – mokyklos) skaičius, patikslintos priėmimo pirmumą suteikiančios priežastys, nustatyta Priėmimo sistemos veikimo principų tvirtinimo tvarka. Pabaigus Priėmimo sistemos projektavimo darbus, bet ne vėliau kaip iki priėmimo kitiems mokslo metams vykdymo, mokinių priėmimo į mokyklas kriterijai bus peržiūrėti iš esmės ir parengta nauja redakcija Priėmimo į Klaipėdos miesto savivaldybės bendrojo ugdymo mokyklas tvarkos aprašo, patvirtinto Savivaldybės tarybos 2016 m. gruodžio 22 d. sprendimu Nr. T2-296 (toliau – Aprašas).

**2. Parengto projekto tikslai ir uždaviniai.**

Sprendimo projekto tikslas – patikslinti asmenų priėmimo į Savivaldybės mokyklas sąlygas, uždavinys – pakeisti Aprašo 21, 33, 56 punktus ir 24.1.2, 24.5, 28.1.2 papunkčius.

**3. Kaip šiuo metu yra teisiškai reglamentuojami projekte aptarti klausimai.**

Šiuo sprendimo projektu teikiami Aprašo pakeitimai parengti, atsižvelgus į Savivaldybės mokinių priėmimo komisijos, patvirtintos Savivaldybės administracijos direktoriaus 2018 m. vasario 22 d. įsakymu Nr. AD1-463 (toliau – Komisija), išvadas.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu:

* koreguojami Aprašo 21 ir 33 punktai, kuriuose nustatoma, kad asmuo mokytis pagal pradinio ir pagrindinio ugdymo programas vienu metu gali rinktis ne daugiau kaip 3 mokyklas, iš kurių viena turi būti pagal asmens gyvenamąją vietą priskirta mokykla, o mokytis pagal vidurinio ugdymo programą – ne daugiau kaip 3 gimnazijas;
* keičiami Aprašo 24.1.2 ir 28.1.2 papunkčiai, kuriuose trumpinamas priėmimo pirmumą suteikiančių priežasčių sąrašas (dėl našlaičių). Komisijos narių nuomone, našlaičių priėmimo klausimus gali nagrinėti Komisija, vadovaudamasi Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašo, patvirtinto Lietuvos Respublikos švietimo ir mokslo ministro 2004 m. birželio 25 d. įsakymu Nr. ISAK-1019, 7 punktu ir Aprašo 59.1 papunkčiu priskirta kompetencija – nagrinėti aktualius Apraše nenumatytus mokinių priėmimo atvejus.

Taip pat Komisijoje buvo nagrinėjamos galimybės priėmimo pirmumą suteikti ne tik mokyklai priskirtoje aptarnavimo teritorijoje gyvenantiems vaikams, kurių broliai ir seserys prašymo pateikimo metu jau mokosi mokykloje (kaip šiuo metu numatyta Apraše), bet visiems Savivaldybės ir Klaipėdos rajono savivaldybės teritorijose gyvenantiems (gavus siuntimą) vaikams, kurių broliai ir seserys prašymo pateikimo metu jau mokosi mokykloje.

Savivaldybės administracijos specialistai, įvertinę priėmimo į šiaurinės-centrinės miesto dalies mokyklas (Simono Dacho, „Verdenės“, Vitės, Tauralaukio, Sendvario progimnazijų) situaciją, Komisijos posėdyje pateikė argumentus, įrodančius, kad toks pakeitimas pareikalautų papildomų klasių minėtose mokyklose įkūrimo, nors jos užpildytos maksimaliai. Tokia galimybė atsirastų, kai šiaurinėje miesto dalyje bus pastatyta nauja mokykla. Atsižvelgus į išsakytus argumentus, didžioji dalis Komisijos narių pritarė Savivaldybės administracijos specialistų siūlymui nekeisti nuostatos, reglamentuojančios brolių ir seserų iš ne mokyklai priskirtos aptarnavimo teritorijos priėmimo prioriteto. Siūlymui nepritarė asociacijos „Vakarų Lietuvos tėvų forumas“ atstovas;

* redaguojamas Aprašo 28.1.2 papunktis, kuriuo tikslinamos formuluotės dėl mokykloms teikiamų papildomų dokumentų, įrodančių priimamų asmenų gyvenamąsias vietas;
* papildomas Aprašo 56 punktas, kuriuo numatoma, kad šiuo metu kuriamos mokinių priėmimo informacinės sistemos veikimo principus tvirtins Savivaldybės administracijos direktorius pagal Apraše nustatytus kriterijus.

Priėmus šį sprendimą, bus sudarytos palankios sąlygos mokinių priėmimo informacinės sistemos kūrimui.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Šio sprendimo įgyvendinimo neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti kitų teisės aktų nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projekto rengimo metu atsižvelgta į Komisijos išvadas. Sprendimo projektą vertino Savivaldybės administracijos specialistai.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą inicijavo Komisija, rengė Savivaldybės administracijos Ugdymo ir kultūros departamento Švietimo skyriaus vyr. specialistė A. Andrašūnienė.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1.Teisės akto, nurodyto sprendimo projekto įžangoje, išrašas, 1 lapas.

2. Projekto lyginamasis variantas, 2 lapai.

Švietimo skyriaus vedėja Laima Prižgintienė